Höfðað hefur verið einkamáli í Texasríki í Bandaríkjunum gegn tveimur röppurum, skipuleggjendum og staðarhöldurum tónleika þar sem átta létust á föstudagskvöldið.
Átta á aldrinum 14 til 27 ára tróðust undir og létu lífið á tónleikunum og tugir slösuðust alvarlega. Lögmannsstofa Thomas J. Henry höfðar málið fyrir hönd Kristian Paredes sem slasaðist verulega í atganginum. Auk rapparanna Scott Travis og Drake er tónleikahaldaranum Live Nation og vettvangi tónleikanna NRG Park stefnt fyrir dóm.
Í stefnunni segir að þeim hefði mátt vera ljós fyrri hegðun Parks á tónleikum sem gæti leitt til upplausnar og atgangs eins og varð á föstudagskvöldið. Öryggisverðir á vegum tónleikahaldarans hefðu heldur ekki brugðist við þegar allt fór úr böndum.
Drake hafi loks ýtt undir æsinginn í áhorfendum og ekki hætt að flytja tónlist sína þótt hann sæi hvað gekk á. Hann hefði einnig átt að vita um framferði Scott á tónleikum.
Fólk sem sótti tónleikana lýsir mikilli upplausn, miklum þrengslum og að margir hafi átt erfitt með andardrátt. Frásagnir herma þó að Scott hafi nokkrum sinnum gert hlé á flutningi sínum þegar hann sá atganginn meðal tónleikagesta.
Glæparannsókn stendur nú yfir varðandi atburði föstudagskvöldsins. Bæði morðdeild lögreglu og fíkniefnadeild annast rannsóknina sem er sögð mjög viðamikil.